ABCM-Zweisprachigkeit

**ABCM-Zweisprachigkeit** (ABCM schteht fìr *Association pour le bilinguisme en classe dès la maternelle*, „Verain fìr Zwaischproochigkait ìn dr Schüal àb’m Kìndergàrta“) ìsch a Nätzwark vu prìwààta zwaischproochiga Schüala-n-ìm Elsàss un ìn dr Moselle. Ìn dana Lehrànschtàlt wìrd’s uff Frànzeesch un Diitsch unterrìchtet —Hoochdiitsch un Elsassisch bzw. Fränkisch. Dàtoo sìnn zwälf Schüala, wo zem Nätzwark gheera, mìt insgsàmt äbb 1.200 Schialer.

## Gschìcht
Grìnda worra-n-ìsch dr Verain ìm Joohr 1991 vum Richard Weiss un vum Jean Peter. Fìr dr Schüalààfàng 1991 hann a pààr elsassischa Äältra wälla, àss ìhra Kìnder a zwaischproochiga Schüalüüssbìldung uff Elsässerdiitsch un Frànzeesch bikumma. D’ äärschta Klàssa sìnn àlso ànna 1991 z’ Lütterbàch, Ìngerscha un Zàwra gäffnet worra. D’ Grìndung hàt unteràndrem dr elsassischa Zaichner un Àuitoor Tomi Ungerer unterschtìtzt, wo-n-Eehrapresidànt vum Verain worra-n-ìsch. S’ Sìnnbìld vum Verain hàt dr Ungerer salbscht zaichent. Àm Ààfàng ìsch d’ Idee vun’ra elsassischschproochiga Schüal umschtrìtta gsìì, dänn noh-n-em Zwaita Waltkriag s’ Dialäkt ìn da elsassischa Schüala verboota gsìì-n-ìsch.

Ànna 2012 hàt d’ ABCM Schüal vu Bìndra-n-uff Kappl-Grààfahüüsa ìm bààdischa-n-Ortenaukrais gwàndelt. D’ Schüal ìsch jedoch z’äärscht unter frànzeeschem Racht blìewa. Ànna 2014/2015 ìsch d’ Schüal vum Làndesregiarung vum Bààda-Wìrttabärg àls Ärsàtzschüal àànärkännt worra, un àb 2017 hàt sa a Finànziarung vu dr Làndesregiarung bikumma. D’ Ànschtàlt hàt jedoch a prìwààta Schüal unter diitschem Racht wälla wara, àwwer dàs ìsch ìhr nìt glunga. Àlso ìsch d’ Schüal ànna 2017 ìm Unt’relsàss z’ruckkumma. Sa hàt z’äärscht uff Rhiinàui wälla wàndla, àwwer dr Bìrgermaischter hàt s’ Projakt àbgleehnt. Schliasslig hàt sìch d’ Ànschtàlt z’ Geerschta nììdergloo, mìt dr Hìlf vum Presidànt vum Unt’relsassischa Generààlroot Guy-Dominique Kennel.

Ìm Oktoower 2014 hann Kìnder vun ABCM-Schüala àn’ma Demonschtràzioon geega d’ Regioon Groossa-n-Oschta un fìr d’ Grìndung vu’ma „Elsassischa Root“ mìtgmàcht.

## Progràmm un Pedàgoogik
Àm Ààfàng ìsch ìn da ABCM-Kùindergàrta numma-n-uff Hoochdiitsch un Frànzeesch unterrìchta worra. Sitter 2004 wìrd àui ìn da Kìndergàrta Elsassisch grädd. Sitter’m Schüalààfàng 2017 wìrd ìn dräi Kìndergàrta vun ABCM-Zweisprachigkeit (z’ Mìlhüüsa, Ìngerscha un Hàwanàui) numma-n-Elsassisch un Hoochdiitsch grädd; s’ Frànzeescha wìrd numma-n-àb dr Grundschüal glarnt. Ainiga Schproochwìssaschàftler hann dàs Projäkt kritisiart, dänn d’ Kìnder reeda d’haim maischt Frànzeesch un fàscht nìmm Elsassisch odd’r Diitsch; a schtarka Trännung vum Frànzeescha un vum Diitscha säjg nìt güat, fìr baida Schproocha güat larna. Àm Ààfàng hann dia Klàssa hàt kää legààler Schtàtüss ghàà. Dia „immärsiiwa Klàssa“ hann sitter 2021 durs Molac-Gsätz ìwwer d’ frànzeescha Regionààlschproocha solla unterschtìtzt wara, àwwer s’ Gsätz ìsch vum frànzeescha Schtààtsroot ruckgàngig gmàcht worra. Dr Verain ABCM hàt jedoch s’ immärsiiwa Progràmm nìmm uffgaa. Salla Klàssa sìnn noch hìtt umschtrìtta, dänn sa wara vum Schtààt finànziart, obwohl doo d’ Kìdner kää Frànzeesch larna. Fìrs Joohr 2023 solla àlla ABCM-Schüala-n-a „immärsiiw Progràmm“ ìm Kìndergàrta-n-ààbìata. S’ Projäkt wìrd vu’ma Profasser vu dr Üniwärsitäät vu Kàrlsrüah gmuschtert.

Ìn da Kìndergàrta vun ABCM-Zweisprachigkeit wìrd oft d’ Montessori-Pedàgoogik bnutzt, so wia d’ Freinet-Pedàgoogik fìr laasa larna.

Àm Schüalààfàng 2012/2013 sìnn ìn da Ànschtàlt vun ABCM-Zweisprachigkeit äbb 1.187 Schialer gsìì. Ànna 2022 sìnn ìn da Schüala vun ABCM-Zwaisprachigkeit äbb 70 Lehrer un 1.180 Schialer gsìì.

## Lischta vu da Schüala

Zem Nätzwark ABCM-Zweisprachigkeit gheera dàtoo zwälf Schüala (Schtànd: 2022):
* Fìmf Schüala-n-ìm Unt’relsàss: z’ Schwaighüüsa, Hàwanàui, Zàwra, Schtroossburi un Geerschta
* Fìmf Schüala-n-ìm Owerelsàss: z’ Ìngerscha, Moosch, Lütterbàch, Mìlhüüsa un Müaschpa
* Zwai Schüala z’ Saargmìnn ìn dr Moselle (baida sìnn ànna 1997 gäffnet worra)

## Sunschtigs
S’ Nätzwark ABCM-Zweisprachigkeit ìsch Mìtglìed ìm *Institut supérieur des langues de la République française* (ISLRF) so wia-n-ìm ìwwerregionààla Schüalanätzwark Eskolim.

## Lìteràtüür
* 

## Weblìnks

* D’ offiziälla Websitta vun ABCM-Zweisprachigkeit

## Ainzelnoohwiisa